## Odluka o uvođenju depozita na inozemne financijske kredite, devizne depozite i izdane garancije

### NN 52/1998 (14.4.1998.), Odluka o uvođenju depozita na inozemne financijske kredite, devizne depozite i izdane garancije

# **HRVATSKA NARODNA BANKA**

Na temelju članka 15. stavak 1. točka 2. Zakona o kreditnim poslovima
s inozemstvom ("Narodne novine" broj 43/96) i članka 67. stavak 1. točka
6. Zakona o Hrvatskoj narodnoj banci ("Narodne novine" broj 35/95 - pročišćeni
tekst), Savjet Hrvatske narodne banke na svojoj sjednici održanoj 8. travnja
1998. godine donio je

## **ODLUKU**

### **O UVOĐENJU DEPOZITA NA INOZEMNE FINANCIJSKE KREDITE, DEVIZNE DEPOZITE I IZDANE GARANCIJE**

1.

Banka ovlaštena za poslove s inozemstvom koja zaključi ugovor o korištenju
financijskog kredita u inozemstvu za konverziju u kune, koja izda jamstvo
u korist stranih osoba po takvim kreditima ili primi depozit strane banke
dužna je za vrijeme trajanja obveze po tim poslovima držati kod Hrvatske
narodne banke depozit u kunama razmjerno visini preuzete obveze.

2.

Banka ovlaštena za poslove s inozemstvom uplaćuje kunski depozit na
financijski kredit za konverziju u kune po poslovima koje je zaključila
u svoje ime i za svoj račun i u svoje ime, a za račun druge domaće osobe.

Visina depozita ovisno o ročnosti zaključenog kreditnog posla iznosi:

- za kratkoročni kredit na rok do 1 godine - 30%

- za srednjoročni i dugoročni kredit preko 1 godine - 5%.

3.

Obveza polaganja depozita iz točke 2. ove Odluke ne odnosi se na:

- kredite koje koristi Republika Hrvatska

- kredite uz garanciju Republike Hrvatske

- kredite korištene od međunarodnih financijskih institucija, osim EBRD-a

- kredite za ostvarenje programa obnove i projekata razvitka koji su
od interesa za Republiku Hrvatsku, sukladno posebnom zakonu, a u okviru
planiranog opsega korištenja financijskih kredita u inozemstvu.

4.

Depozit iz točke 2. ove Odluke banka ovlaštena za poslove s inozemstvom
dužna je prilikom primitka sredstava kredita, a najkasnije u roku od 5
dana, uplatiti na poseban račun Hrvatske narodne banke.

Povrat uplaćenog depozita Hrvatska narodna banka će izvršiti nakon konačne
otplate kredita u korist računa banke uplatitelja depozita.

5.

Banka ovlaštena za poslove s inozemstvom koja izda jamstvo stranoj osobi
po kreditu namijenjenom za konverziju u kune, nakon stupanja na snagu ove
Odluke, dužna je u momentu izdavanja garancije položiti Hrvatskoj narodnoj
banci kunski depozit u visini od 10% vrijednosti jamstva.

Povrat uplaćenog depozita Hrvatska narodna banka će izvršiti po isteku
roka valjanosti garancije.

Depozit iz stavka 1. ove točke banka ovlaštena za poslove s inozemstvom
uplaćuje na poseban račun Hrvatske narodne banke.

6.

Banka ovlaštena za poslove s inozemstvom koja primi devizni depozit
strane banke dužna je Hrvatskoj narodnoj banci izdvojiti kunski depozit
u visini od 15% prosječnog dnevnog stanja depozita u obračunskom razdoblju.

Iznimno, za obračunska razdoblja od 13. do 19. travnja 1998. godine
obveza izdvajanja kunskog depozita iz 1. stavka ove točke iznosi 5%, a
od 20. travnja do 7. lipnja 1998. godine 10%.

7.

Obračunsko razdoblje obveze izdvajanja depozita iz točke 6. ove Odluke
obuhvaća tjedan dana i počinje s ponedjeljkom.

Prosječno stanje osnovice za jedno obračunsko razdoblje računa se tako
da se zbroje dnevna stanja obračunske osnovice svakog radnog dana (radnim
danom smatra se i subota) i dobiveni zbroj podijeli s brojem radnih dana
tog obračunskog razdoblja.

Obračun i izdvajanje kunskog depozita obavlja se dva dana po isteku
obračunskog razdoblja na račun deponiranih sredstava po osnovi deviznih
depozita kod Hrvatske narodne banke.

Prvo izdvajanje po ovoj Odluci obavit će se 21. travnja 1998. g. za
obračunsko razdoblje od 13. do 19. travnja 1998. g.

8.

Pri izračunu visine depozita iz točke 2., 5. i 6. ove Odluke koristi
se srednji tečaj Hrvatske narodne banke na dan uplate kunskog depozita.

9.

Na depozite iz točke 2., 5. i 6. ove Odluke Hrvatska narodna banka ne
plaća kamate.

10.

Guverner Hrvatske narodne banke donijet će pobliže Upute za provedbu
ove Odluke.

11.

Ova Odluka stupa na snagu danom objave u "Narodnim novinama".

O.br. 426/98
Zagreb, 8. travnja 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 52/1998-653